CELEX: 52012PC0465
Language: ro
Date: 2012-08-29
Title: Propunere modificată de REGULAMENT AL PARLAMENTULUI EUROPEAN ŞI AL CONSILIULUI de instituire a unui program de acțiune pentru impozitare în Uniunea Europeană pentru perioada 2014-2020 (Fiscalis 2020) și de abrogare a Deciziei nr. 1482/2007/CE

|
			
		
		
		52012PC0465
		
			Propunere modificată de REGULAMENT AL PARLAMENTULUI EUROPEAN ŞI AL CONSILIULUI de instituire a unui program de acțiune pentru impozitare în Uniunea Europeană pentru perioada 2014-2020 (Fiscalis 2020) și de abrogare a Deciziei nr. 1482/2007/CE /* COM/2012/0465 final - 2011/0341/b (COD) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
La 29 iunie 2011, Comisia a adoptat o
propunere referitoare la următorul cadru financiar multianual pentru perioada
2014-2020[1]:
un buget pentru îndeplinirea strategiei Europa 2020 care propune, printre
altele, un nou program Fiscalis 2020. Acest program va contribui la strategia
Europa 2020 pentru o creștere inteligentă, durabilă și favorabilă
incluziunii[2],
prin consolidarea funcționării sistemelor de impozitare din cadrul statelor
membre, precum și a pieței unice a Uniunii. Prin facilitarea transformării
administraților fiscale naționale în administrații fiscale electronice, noul
program contribuie și la instituirea unei piețe unice digitale („Agenda
digitală pentru Europa”).
Buna funcționare a sistemelor de impozitare
din cadrul pieței interne depinde de prelucrarea eficace și eficientă a
tranzacțiilor transfrontaliere de către administrațiile fiscale naționale, de
prevenirea și combaterea fraudei fiscale și de protecția veniturilor fiscale.
Aceasta presupune schimbul unor cantități mari de informații între
administrațiile fiscale, dar și funcționarea mai eficientă a administrațiilor,
cu reducerea concomitentă a costurilor administrative, economice și a
consumului de timp pentru contribuabilii implicați în activități
transfrontaliere. Acest lucru poate fi realizat numai prin cooperarea între
administrațiile fiscale ale statelor membre și părțile terțe. Dată fiind
globalizarea tot mai intensă, combaterea eficientă a fraudei ar trebui să aibă
și o dimensiune internațională. Prin urmare, programul va sprijini și schimbul
de informații cu statele terțe, în contextul acordurilor internaționale
încheiate cu statele terțe în cauză.
Programul propus va sprijini cooperarea,
în principal între autoritățile fiscale, dar și cu alte părți
interesate, dacă este cazul. Programul îi succede programului Fiscalis
2013, care se încheie la 31 decembrie 2013. Propunerea de program Fiscalis 2020
va sprijini cooperarea fiscală din Uniune și va fi axată pe două elemente: pe
de o parte, dezvoltarea rețelelor și a competențelor umane și, pe de altă
parte, dezvoltarea capacităților IT. Primul element permite schimbul de bune
practici și de cunoștințe operative între statele membre și alte țări
participante la program. Cel de-al doilea pune la dispoziția programului
mijloacele de finanțare a infrastructurii și a sistemelor IT adecvate, care vor
permite ca administrațiile fiscale din Uniune să se transforme în veritabile
administrații electronice. Principala valoare adăugată a programului rezidă în
consolidarea capacității statelor membre de a combate frauda și, eventual, de a
colecta venituri, reducând în același timp costurile ocazionate de crearea instrumentelor
necesare în acest sens.
2.           REZULTATELE CONSULTĂRILOR CU PĂRȚILE
INTERESATE ȘI EVALUĂRILE IMPACTULUI
2.1.        Consultare și expertiză
În contextul evaluării intermediare a
programului Fiscalis 2013[3],
un contractant a analizat eficacitatea, eficiența, pertinența și valoarea
adăugată a programului. Au fost utilizate datele de monitorizare disponibile de
la diferitele activități.
Un alt contractant a realizat un studiu
referitor la un posibil cadru al viitorului program Fiscalis[4] care include o analiză
cuprinzătoare a viitoarelor provocări și a problemelor structurale ale
sistemelor de impozitare pe piața internă. Rezultatele acestui studiu au fost
discutate cu reprezentanții din țările participante în cadrul unui atelier
organizat în luna iunie 2011. În vederea pregătirii acestui atelier, în
primăvara anului 2011 a fost organizată o masă rotundă cu ocazia reuniunii
comitetului programului în cauză[5],
la care li s-a solicitat țărilor participante să identifice cele mai importante
puncte tari ale programului și modul în care eficiența programului ar putea fi
îmbunătățită. 
Având în vedere importanța activităților
legate de schimbul de informații, a fost realizat un studiu separat privind
viitoarea strategie de implementare pentru schimbul de informații. Acest studiu
a fost prezentat în iunie 2011, la un atelier pentru responsabilii-șefi cu
informațiile din cadrul administrațiilor fiscale.
A fost pregătită o evaluare a impactului care
analizează continuarea programului Fiscalis; aceasta a fost aprobată de
Comitetul de evaluare a impactului la 22 septembrie 2011.
La elaborarea viitoarei propuneri de program
au fost preluate o serie de recomandări privind concepția și îmbunătățirea
suplimentară a programului. De exemplu, obiectivele programului au pus un
accent mai mare pe reducerea sarcinii administrative care afectează
administrațiile fiscale și contribuabilii, pe îmbunătățirea cooperării cu
țările terțe și părțile terțe, precum și pe consolidarea luptei împotriva
fraudei fiscale. În plus, propunerea de program include noi instrumente pentru
a face față unor noi provocări, mai ales noi tipuri de acțiuni comune,
îmbunătățirea disponibilității rezultatelor activităților din cadrul programului,
profitând de metodele de colaborare online, și definirea unui cadru care să
permită o mai bună monitorizare a rezultatelor programului. 
2.2.        Evaluarea impactului
Având în vedere contextul general de politică
și problemele cu care se va confrunta impozitarea în următorul deceniu, în
evaluarea impactului care însoțește prezentul program au fost analizate și
comparate o serie de opțiuni de politică. 
(1)                   
Scenariul de referință:
continuarea programului cu obiectivele și în concepția actuală. 
(2)                   
Întreruperea programului: programul ar urma să fie întrerupt și nu s-ar mai acorda finanțare UE
pentru instrumente informatice, acțiuni comune sau activități de formare
profesională destinate susținerii cooperării în domeniul fiscal.
(3)                   
Actualizarea scenariului de referință: această opțiune ar urma să cuprindă scenariul de bază și o mai bună
adaptare a obiectivelor la provocările viitoare. Opțiunea pune mai mult accent
pe lupta împotriva fraudei și evaziunii fiscale, căutând creșterea eficienței
administrațiilor fiscale, abordând problema sarcinii administrative
substanțiale care afectează contribuabilii și administrațiile fiscale și ținând
cont de cooperarea cu țările terțe și părțile terțe.
(4)                   
Actualizarea și adaptarea la noi politici: pe lângă abordarea problemelor descrise în cadrul opțiunii
„actualizarea scenariului de referință”, această opțiune de politică ar oferi
mijloacele de a extinde cooperarea la domenii noi care pot rezulta din evoluția
politicii, și, în special, ar permite ca programul să aibă mijloacele de a
facilita aplicarea și implementarea coerentă a acestei noi legislații și de a
pune în aplicare schimbul de informații și cooperarea administrativă aferente.
Evaluarea impactului a identificat opțiunea 3
„Actualizarea scenariului de referință” ca fiind opțiunea preferată.
Aceasta este în conformitate cu propunerea pentru un nou buget pentru Europa
2020 și este cea mai bine cotată din punctul de vedere al acceptabilității de
către statele membre.
3.           ELEMENTELE JURIDICE ALE PROPUNERII
3.1.        Temei juridic
Propunerea privind programul Fiscalis 2020
prevede mecanisme, mijloace, precum și finanțarea necesară pentru a îmbunătăți
cooperarea între administrațiile fiscale. Măsura propusă cuprinde, printre
altele, acțiuni comune, cum ar fi organizarea de seminarii, ateliere, cursuri
de formare, controale multilaterale, înființarea unor echipe de experți etc. la
care statele membre și funcționarii acestora să poată participa în mod
voluntar. Obiectivul general al acestor acțiuni comune este de a întări
cooperarea administrativă și de a îmbunătăți capacitatea administrativă a
statelor membre în domeniul fiscal, ceea ce justifică utilizarea articolului
197 din TFUE. 
O parte importantă a programului Fiscalis 2020
vizează sprijinirea schimbului de informații între statele membre în cadrul
cooperării administrative în domeniul fiscal în Uniunea Europeană. Legislația
relevantă a Uniunii privind cooperarea administrativă prevede utilizarea de
către statele membre a sistemelor de informații europene. Programul actual
prevede că Comisia și țările participante se asigură că aceste sisteme sunt
dezvoltate, gestionate și menținute în mod adecvat. În acest context, programul
prevede consolidarea de către Uniune a capacităților IT, prin dezvoltarea,
menținerea, gestionarea și controlul de calitate al componentelor UE aferente
sistemelor menționate. Aceste componente individuale vor fi folosite de către
statele membre, în locul unei game de dispozitive diferite. Se prevede, de
asemenea, coordonarea înființării și a funcționării componentelor UE și non-UE aferente
sistemelor, în scopul de a le asigura operabilitatea, interconectarea și
îmbunătățirea continuă. Aceste aspecte legate de consolidarea capacităților IT
justifică faptul că programul se bazează, de asemenea, pe articolul 114
din TFUE. 
Având în vedere globalizarea tot mai intensă a
economiei, cooperarea administrativă cu țările terțe dezvoltate este esențială
pentru a combate în mod eficient frauda fiscală. Pentru a simplifica și
facilita cooperarea tehnică între aceste țări și statele membre și pentru a
îmbunătăți siguranța modului în care se desfășoară în prezent schimbul de
informații sensibile în contextul acordurilor fiscale bilaterale, Uniunea
trebuie să încheie acorduri cu țări terțe dezvoltate pentru a permite
utilizarea componentelor UE ale sistemelor de informații europene de către
aceste țări. Prin urmare, articolul 212 din TFUE este utilizat ca temei
juridic terț suplimentar.
3.2.        Subsidiaritate și
proporționalitate
Este necesar să se acționeze la nivelul
Uniunii, mai degrabă decât la nivel național, din următoarele motive:
·       
Nu este suficient să se adopte dispoziții
legislative fiscale la nivel european, pornind de la premisa că acestea vor fi
puse în aplicare fără probleme, iar în caz contrar procedura în constatarea
neîndeplinirii obligațiilor va fi suficientă. Pentru a pune în aplicare în mod
eficient legislația fiscală națională și a UE este nevoie de cooperare și
coordonare la nivel european. 
·       
Provocările identificate nu pot fi abordate dacă
statele membre nu privesc dincolo de frontierele teritoriului lor administrativ
și nu cooperează intens cu cele 26 de omoloage ale lor. În lipsa unei cooperări
și coordonări intensive între statele membre, concurența fiscală neloială și
turismul fiscal s-ar intensifica, iar persoanele care comit fraude ar putea
exploata lipsa de cooperare între autoritățile naționale. Fiscalis 2020, pus în
aplicare de Comisie, oferă statelor membre un cadru la nivelul Uniunii pentru a
dezvolta aceste activități de cooperare, ceea ce este mai rentabil decât dacă
fiecare stat membru și-ar înființa propriul său cadru de cooperare la nivel
bilateral sau multilateral.
·       
Programul Fiscalis 2020 sprijină, de asemenea,
rețeaua de comunicare specializată, cu un grad înalt de securitate, care
permite schimbul de informații în cadrul cooperării administrative, atât pentru
impozitarea directă cât și pentru impozitarea indirectă. Programul ca atare
interconectează administrațiile fiscale naționale în aproximativ 5 000[6] de puncte de conexiune. Această
rețea IT comună garantează că fiecare administrație națională trebuie să se
conecteze o singură dată la această infrastructură comună pentru a fi în măsură
să schimbe orice fel de informații. În lipsa unei asemenea infrastructuri,
statele membre ar trebui să stabilească 26 de legături cu sistemele naționale
ale fiecăruia dintre celelalte state membre.
În scopul punerii în aplicare a programului,
conform articolului 17 din TUE, Comisia va exercita funcții de coordonare, de
executare și de administrare, în conformitate cu condițiile prevăzute în
tratate. Programul Fiscalis 2020 respectă, prin urmare, principiile
subsidiarității și proporționalității [astfel cum sunt prevăzute la
articolul 5 din Tratatul privind Uniunea Europeană (TUE)].
3.3.        Instrument
În conformitate cu concluziile evaluării
impactului relevante, este oportună intervenția UE prin intermediul unui
program de finanțare. Luând în considerare reacțiile pozitive rezultate în urma
evaluării intermediare a programului Fiscalis 2013, Comisia propune ca acestuia
să îi succeadă un program Fiscalis 2020.
În conformitate cu politica legislativă a
Comisiei adoptată în contextul cadrului financiar multianual, propunerea
privind succesorul programului de finanțare ia forma unui regulament. 
4.           IMPLICAȚII BUGETARE
Calendarul de revizuire a programelor
finanțate de UE este legat de propunerea pentru un nou cadru financiar
multianual, modificată în data de 6 iulie 2012[7].
În conformitate cu această propunere, prezentul regulament privind programul
Fiscalis 2020 cuprinde un cadru bugetar de 234 370 000 EUR
(în prețuri curente) pentru perioada 2014-2020.
Programul Fiscalis 2020 va fi pus în aplicare
printr-un mod de gestionare centrală directă și pe bază de priorități. Se
elaborează, împreună cu părțile interesate, programe de lucru care stabilesc
prioritățile pentru o anumită perioadă.
5.           ELEMENTE OPȚIONALE
5.1.        Observații legate de anumite
dispoziții legale
5.1.1.     Capitolul I: Dispoziții
generale
Sfera de aplicare
a programului a fost armonizată cu legislația fiscală recentă a Uniunii, ceea
ce înseamnă că acesta nu va acoperi numai aspectele legate de TVA, de accize și
de impozite pe venit și pe capital, ci și aspecte legate de alte impozite care
fac obiectul legislației fiscale a Uniunii.
Programul Fiscalis 2020 va fi deschis participării
statelor membre, a țărilor candidate și a țărilor potențial candidate. În
conformitate cu politica generală a Uniunii în această privință, țările din
cadrul politicii europene de vecinătate vor avea, de asemenea, posibilitatea de
a participa la program, în anumite condiții. În sfârșit, la acțiuni specifice
ar putea participa și „experți externi” (de exemplu, reprezentanți ai altor
autorități, ai sectorului comercial, ai organizațiilor naționale și
internaționale, și, eventual, alți experți) dacă acest lucru este necesar
pentru îndeplinirea obiectivelor programului.
(a)         
Obiectivele programului
Fiscalis 2020 abordează provocările identificate și problemele preconizate
pentru politica fiscală și autoritățile din Europa în următorii zece ani.
Obiectivul global al programului este de a consolida piața internă prin
intermediul unor sisteme de impozitare eficiente și eficace. Pentru a oferi un
răspuns adecvat la provocările viitoare în domeniul fiscal în Uniune a fost
definit următorul obiectiv specific al programului: îmbunătățirea funcționării
sistemelor de impozitare, în special prin cooperarea dintre țările
participante, autoritățile fiscale ale acestora, funcționarii lor și experții externi.
Programul va avea următoarele priorități: sprijinirea pregătirii, a aplicării
coerente și a implementării efective a legislației fiscale a Uniunii;
(b)         
combaterea fraudei fiscale și a evaziunii fiscale,
în special prin consolidarea cooperării administrative și a schimbului de
informații eficace și eficient;
(c)         
contribuția la reducerea sarcinii administrative
care afectează administrațiile fiscale și a costurilor de conformare pentru
contribuabili;
(d)         
favorizarea eficientizării administrației fiscale,
în special în ceea ce privește respectarea obligațiilor fiscale și capacitatea
administrativă a administrațiilor fiscale;
(e)         
consolidarea aplicării și a implementării coerente
a politicii fiscale a Uniunii;
(f)           
consolidarea cooperării cu organizații
internaționale, alte autorități guvernamentale, țări terțe, operatori economici
și organizații ale acestora în vederea combaterii fraudei fiscale și a
evaziunii fiscale, în special prin consolidarea cooperării administrative și a
schimbului de informații eficace și eficient, îmbunătățind respectarea
obligațiilor fiscale și administrarea fiscală.
Înființarea Serviciului European de Acțiune
Externă (SEAE) sub autoritatea Înaltului Reprezentant/Vicepreședinte (ÎR/VP) va
facilita obiectivul de a atinge o mai mare coerență și coordonare în relațiile
UE cu țările sale partenere care necesită cooperarea internațională.
5.1.2.     Capitolul II: Acțiuni
eligibile
Tipurile de acțiuni considerate eligibile pentru finanțare în cadrul programului sunt
similare cu cele din cadrul programului curent, și anume:
·                        
acțiuni comune care urmăresc schimbul de cunoștințe
și bune practici între funcționarii din administrațiile fiscale din țările
participante;
·                        
sisteme de informații europene (EIS)[8] care facilitează schimbul de
informații și accesul la date comune;
·                        
activități de formare care conduc la dezvoltarea de
competențe umane pentru funcționarii din administrațiile fiscale din întreaga
Europă.
Au fost introduse modificări în ceea ce
privește anumite categorii de acțiuni.
·                        
Programul Fiscalis 2020 va include o serie de noi
instrumente de acțiune comună: 
·              
Echipele de experți
sunt forme structurate de cooperare, care pun în comun cunoștințele de
specialitate și/sau abordează activități operaționale specifice. Acestea pot fi
înființate cu un caracter permanent sau temporar și ar putea beneficia de
sprijin, de exemplu sub forma serviciilor de colaborare online, a asistenței
administrative și a infrastructurii și echipamentelor care să sprijine
realizarea și succesul unei acțiuni.
·              
Acțiunile de consolidare a capacității
administrației publice vor sprijini autoritățile
fiscale care se confruntă cu dificultăți deosebite, cum ar fi lipsa
cunoștințelor, a competențelor, deficiențele organizatorice sau de altă natură,
care pot fi depășite prin acțiuni individualizate de sprijin furnizate de
celelalte țări și/sau de funcționarii Comisiei.
·                        
În ceea ce privește sistemele de informații
europene, noul program definește „componentele UE” ca fiind bunurile și
serviciile IT care se referă la unele sau la toate statele membre și care sunt
în proprietatea Comisiei sau sunt achiziționate de aceasta. Aceste componente
ale Uniunii sunt descrise la punctul 2 din anexa la propunerea de act
legislativ. „Componentele naționale” sunt toate componentele care nu sunt
„componente UE”. Acestea sunt proiectate, instalate și exploatate de către
statele membre și, prin urmare, statele membre sunt cele care își asumă
finanțarea și responsabilitatea pentru aceste proiecte. 
Redefinirea componentelor UE ar trebui să fie
privită prin prisma evoluției practicilor de dezvoltare a sistemelor IT. În
prezent, fiecare stat membru este responsabil pentru punerea în aplicare a
sistemelor naționale în conformitate cu specificațiile comune, de unde rezultă
27 de evoluții pentru fiecare sistem, 27 de interfețe cu operatorii economici,
27 de calendare de dezvoltare, 27 de seturi de dificultăți operaționale sau
legate de proiecte etc. În special în contextul crizei economice și financiare,
Comisia consideră că dezvoltarea sistemelor IT trebuie să se realizeze într-un
mod mai eficient.
Această evoluție are ca obiectiv îmbunătățirea
consecvenței datelor și a aplicării normelor prin orientarea treptată către
dezvoltarea în comun a tehnologiei informațiilor (cunoștințe, date, componente
IT). Se vor îmbunătăți astfel metodele de lucru, de exemplu prin modelizarea
proceselor economice, specificații de calitate mai bună, asigurându-se în
același timp și un grad mai mare de standardizare, de exemplu prin armonizarea
interfețelor destinate operatorilor economici. Noua abordare privind
componentele UE va limita riscul de divergențe în ceea ce privește planurile de
dezvoltare și instalare. Aceasta asigură, de asemenea, mijloace suplimentare
pentru a controla finalizarea proiectului, întrucât prin planurile comune se
evită situațiile în care membrul cel mai lent al lanțului de dezvoltare
determină intrarea în funcțiune a întregului proiect. 
EIS pot fi utilizate și pentru a sprijini schimbul
de informații între țările din afara UE și statele membre în cadrul acordurilor
fiscale bilaterale.
5.1.3.     Capitolul IV: Implementare
În vederea asigurării unor condiții uniforme
pentru punerea în aplicare a prezentului regulament, Comisiei trebuie să i se
confere competențe de executare. Ca urmare, va fi adoptat un program de lucru
anual în conformitate cu procedura de examinare menționată la articolul 5 din
Regulamentul (UE) nr. 182/2011 al Parlamentului European și al Consiliului din
16 februarie 2011 de stabilire a normelor și principiilor generale privind
mecanismele de control de către statele membre al exercitării competențelor de
executare de către Comisie[9].
5.2.        Simplificare
5.2.1.     Care este contribuția
propunerii la simplificare?
(a)         
Coerența cu regulamentul financiar
Propunerea de program este pe deplin coerentă cu
regulamentul financiar și normele de aplicare ale acestuia. Granturile și
achizițiile publice sunt principalele instrumente financiare utilizate pentru
punerea în aplicare a programului. Programul include măsurile de simplificare
cuprinse în propunerea Comisiei de revizuire a regulamentului financiar, în
special în ceea ce privește recurgerea la sume forfetare, rate fixe și costuri
unitare. Având în vedere importanța prelucrării costurilor de ședere și de
deplasare plătite în cadrul programului, programul va introduce măsuri de
simplificare oferite de noul regulament financiar în acest domeniu.
(b)         
Coerența între programele Vamă și Fiscalis 2013 
Gestionarea programelor Vamă și Fiscalis
anterioare a fost armonizată în întregime, pe baza unor norme privind
achizițiile publice și a unor modele de finanțare identice, a unor ghiduri de
gestionare și a unor sisteme IT comune. Modelul de gestionare include proceduri
clare și simple pentru organizarea activităților programului. Echipa de
gestionare a programului din cadrul Comisiei este asistată de echipe de
gestionare a programului din cadrul diferitelor administrații vamale și
fiscale, care acționează ca intermediar și prim punct de contact pentru
funcționarii vamali, respectiv fiscali din statele membre. Modelul de
gestionare permite desfășurarea de activități cu durata de cel mult câteva
săptămâni, un răspuns rapid la necesitățile nou apărute, permițând în același
timp menținerea coerenței între diferitele activități. În evaluarea
intermediară, statele membre și-au exprimat satisfacția cu privire la modelul
de gestionare a programului[10].

Având în vedere această strânsă aliniere a celor
două programe și obiectivul de simplificare al propunerii de cadru financiar
multianual pentru 2014 – 2020[11],
Comisia a propus inițial un singur program FISCUS care să le succeadă
programelor Vamă și Fiscalis 2013[12].
Ținând seama de votul unanim al statelor membre în favoarea divizării
programului unic propus, Comisia, deși își menține poziția contrară divizării,
a elaborat o propunere modificată care cuprinde două texte legislative pentru
programele Vamă, respectiv Fiscalis 2020. În ciuda introducerii acestor texte
legislative separate, menținerea alinierii între cele două programe va
reprezenta în continuare o prioritate pentru Comisie și, dacă este cazul, va fi
urmărită în continuare cu ocazia punerii în aplicare a programelor Vamă și
Fiscalis 2020.
(c)         
Programul a avut în vedere externalizarea?
A fost luată în considerare posibilitatea punerii
în aplicare a viitorului program prin intermediul unei agenții executive.
O agenție ar putea fi împuternicită să execute sarcini precum selectarea
activităților din cadrul programului, pregătirea administrativă și follow-up
al activităților, monitorizarea activităților, a granturilor și a achizițiilor
publice de sisteme informatice. Totuși, o astfel de agenție executivă ar adăuga
o verigă suplimentară în structura de guvernare, majorând costurile de
coordonare și verificare și complicând și prelungind procesul de luare a
deciziilor prin adăugarea de noi proceduri administrative. De asemenea, ar avea
un impact negativ asupra nivelului cunoștințelor existente în cadrul Comisiei
și ar crește riscul unei fragmentări a conținutului în raport cu aspectele
administrative. Această opțiune nu ar aduce beneficiile economice așteptate și,
prin urmare, a fost eliminată. 
Într-un alt scenariu a fost luată, de asemenea, în
considerare transferarea tuturor activităților informatice relevante către
administrațiile naționale, cu excepția rețelei CCN/CSI și a serviciilor
legate de aceasta. În acest scenariu, este foarte ridicat riscul ca, treptat,
să apară necesitatea înființării unor structuri de guvernanță mai centralizate.
Impactul rezultat ar fi similar efectelor întreruperii programelor, ceea ce ar
pune în pericol eficiența și eficacitatea administrațiilor fiscale și ar reduce
capacitatea de prevenire și depistare a fraudelor. Având în vedere impactul
negativ asupra rezultatelor și performanței, acest scenariu a fost, de
asemenea, respins. 
(d)         
Programul utilizează instrumente IT comune în
vederea reducerii sarcinii administrative care afectează beneficiarii și
contractanții?
Programele Vamă 2013 și Fiscalis 2013 dispun deja
de instrumente pentru a facilita gestionarea activităților din cadrul
programelor și a cheltuielilor aferente printr-un instrument comun de raportare
a activităților (Activity Reporting Tool - ART2). Acest abordare va fi
urmărită în continuare.
5.2.2.     Măsurarea performanțelor
propunerii
Performanțele programului vor fi măsurate cu
ajutorul unui set coerent de indicatori de performanță, de impact, de rezultat
și de realizare, legați de obiectivul general și de obiectivul specific al
programului și de prioritățile acestuia, precum și prin crearea unei legături
cu Planul de gestionare al Comisiei. Lista detaliată a indicatorilor de impact,
de rezultat și de realizare este disponibilă în cadrul evaluării impactului.
Comisia a identificat ținte pentru unele dintre realizările programului, în
timp ce altele vor fi îndeplinite prin acțiuni în cadrul programului Fiscalis
2013. Țintele tuturor realizărilor vor fi identificate înainte de inițierea
programului Fiscalis 2020 de către Comisie și vor fi prezentate comitetului
programului.
5.2.3.     Este propunerea de program
compatibilă cu politica globală a Comisiei? 
Programul va contribui la realizarea obiectivelor
strategiei Europa 2020, prin consolidarea pieței unice, creșterea
productivității din sectorul public și sprijinirea progresului tehnic și a
inovării în cadrul administrațiilor, precum și prin promovarea ocupării forței
de muncă. Programul va sprijini inițiative emblematice privind Agenda digitală
pentru Europa[13],
inițiativa emblematică „O Uniune a inovării”[14],
inițiativa emblematică privind Agenda pentru noi competențe și locuri de muncă[15] și inițiativa emblematică
privind politica industrială în epoca globalizării[16]. Programul va sprijini, de
asemenea, Actul privind piața unică[17].
În ceea ce privește protejarea intereselor financiare ale Uniunii și ale
statelor membre, programul va sprijini eforturile de colaborare pentru
combaterea fraudei fiscale.
2011/0341/b (COD)
Propunere modificată de
REGULAMENT AL PARLAMENTULUI EUROPEAN ŞI
AL CONSILIULUI
de instituire a unui program de acțiune
pentru impozitare în Uniunea Europeană pentru perioada 2014-2020 (Fiscalis
2020) și de abrogare a Deciziei nr. 1482/2007/CE
PARLAMENTUL EUROPEAN ŞI CONSILIUL
UNIUNII EUROPENE,
având în vedere Tratatul privind funcționarea
Uniunii Europene, în special articolele 114, 197 și 212,
având în vedere propunerea Comisiei Europene,
după transmiterea proiectului actului
legislativ către parlamentele naționale,
având în vedere avizul Comitetului Economic și
Social European[18],
hotărând în conformitate cu procedura
legislativă ordinară,
întrucât:
(1)       Programul de acțiune
multianual pentru domeniul fiscal aplicat înainte de 2014 a contribuit în mod
semnificativ la facilitarea și consolidarea cooperării între autoritățile
fiscale în cadrul Uniunii. Valoarea adăugată a acestui program a fost
recunoscută de către administrațiile fiscale din țările participante[19]. Provocările identificate pentru
deceniul următor nu pot fi abordate dacă statele membre nu privesc dincolo de
frontierele teritoriului lor administrativ și nu cooperează intens cu cele 26
de omoloage ale lor. Programul Fiscalis 2020, pus în aplicare de Comisie, oferă
statelor membre un cadru la nivelul Uniunii pentru a dezvolta aceste activități
de cooperare, ceea ce este mai rentabil decât dacă fiecare stat membru și-ar
înființa propriul său cadru de cooperare la nivel bilateral sau multilateral.
Prin urmare, este oportun să se asigure continuarea acestui program prin
instituirea unui nou program în același domeniu.
(2)       Se preconizează că
activitățile din cadrul programului, și anume sistemele de informații europene,
acțiunile comune pentru funcționarii din administrațiile fiscale și
inițiativele de formare comune, vor contribui la îndeplinirea Strategiei Europa
2020 pentru o creștere inteligentă, durabilă și favorabilă incluziunii[20]. Prin asigurarea unui cadru
care să cuprindă activitățile care urmăresc să sporească eficiența autorităților
fiscale, să consolideze competitivitatea întreprinderilor, să promoveze
ocuparea forței de muncă și să contribuie la protejarea intereselor financiare
și economice ale Uniunii, programul va consolida în mod activ funcționarea
sistemelor de impozitare din cadrul pieței interne.
(3)       Sfera de aplicare a
programului Fiscalis 2020 ar trebui să fie armonizată cu necesitățile actuale
pentru a permite activități de sprijin cu privire la toate impozitele
armonizate la nivelul Uniunii și la legislația Uniunii în materie de impozitare.
Acest program ar trebui să acopere nu numai impozitele armonizate la nivelul
Uniunii, ci și alte impozite care intră în domeniul de aplicare al legislației
fiscale a Uniunii în sensul Directivei 2010/24/UE a Consiliului din 16 martie
2010 privind asistența reciprocă în materie de recuperare a creanțelor legate
de impozite, taxe și alte măsuri[21].
(4)       Pentru a sprijini procesul de
aderare și de asociere a țărilor terțe, programul trebuie să fie deschis
participării țărilor în curs de aderare și a țărilor candidate, precum și a
țărilor potențial candidate și a țărilor partenere din cadrul politicii
europene de vecinătate[22]
dacă sunt îndeplinite anumite condiții. Având în vedere interconectarea tot mai
pronunțată a economiei mondiale, programul continuă să prevadă posibilitatea de
a implica în anumite activități experți externi, precum reprezentanți ai
autorităților guvernamentale, operatori economici și organizații ale acestora
sau reprezentanți ai organizațiilor internaționale.
(5)       Obiectivele programului țin
cont de problemele și provocările identificate în domeniul fiscal în următorul
deceniu. Programul trebuie să continue să joace un rol important în sectoare
vitale, cum ar fi punerea în aplicare coerentă a dreptului Uniunii, cooperarea
administrativă, protecția intereselor financiare și economice ale Uniunii,
consolidarea capacității administrative a autorităților fiscale. Având în
vedere dinamica noilor provocări identificate, trebuie pus mai mult accent pe
combaterea fraudei fiscale, pe reducerea sarcinii administrative și pe
consolidarea cooperării cu țări terțe și părți terțe.
(6)       Instrumentele programului
care se aplicau înainte de 2014 s-au dovedit adecvate și, prin urmare, au fost
păstrate. Având în vedere nevoia de cooperare operativă mai bine structurată,
au fost adăugate instrumente suplimentare, și anume echipe de experți compuse
din experți ai Uniunii și experți naționali care să îndeplinească în comun
sarcini în domenii specifice, precum și acțiuni de consolidare a capacității
administrației publice, care trebuie să furnizeze asistență specializată
țărilor participante care au nevoie de consolidarea capacității administrative.
(7)       Sistemele de informații
europene joacă un rol vital în consolidarea sistemelor fiscale din cadrul
Uniunii și trebuie, prin urmare, să fie finanțate în continuare prin
intermediul programului. În plus, trebuie să existe posibilitatea includerii în
program a unor noi sisteme de informații legate de domeniul fiscal, înființate
în temeiul legislației Uniunii. Sistemele de informații europene trebuie, dacă
este cazul, să se bazeze pe modele de dezvoltare și arhitectură IT partajate.
(8)       Dată fiind globalizarea tot
mai intensă, combaterea eficientă a fraudei ar trebui să aibă și o dimensiune
internațională. Prin urmare, este util să se permită Uniunii să încheie
acorduri privind cooperarea tehnică cu țări terțe dezvoltate pentru a le
permite țărilor respective să utilizeze componentele UE aferente sistemelor de informații
europene pentru a sprijini schimbul de informații în condiții de siguranță
între acestea și statele membre în cadrul acordurilor fiscale bilaterale. 
(9)       Dezvoltarea competențelor
umane prin acțiuni comune de pregătire profesională trebuie să fie realizată,
de asemenea, prin intermediul programului. Funcționarii din administrațiile
fiscale trebuie să-și dezvolte și să-și actualizeze cunoștințele și
aptitudinile necesare pentru a răspunde necesităților UE. Programul trebuie să
consolideze capacitățile umane prin îmbunătățirea sprijinului pentru
activitățile de formare adresate funcționarilor din administrația fiscală,
precum și operatorilor economici. În acest scop, actuala abordare comună a
formării profesionale la nivelul Uniunii, care s-a bazat în principal pe
dezvoltarea formării electronice (e-learning) centralizate trebuie să se
transforme într-un program complex de sprijin pentru pregătirea profesională în
Uniune.
(10)     Programul trebuie să acopere o
perioadă de șapte ani, pentru a alinia durata acestuia cu cea a cadrului
financiar multianual prevăzut în Regulamentul (UE) nr. xxx al Consiliului din xxx
de stabilire a cadrului financiar multianual pentru anii 2014-2020[23].
(11)     Pentru întreaga durată a
programului trebuie stabilit un pachet financiar care să constituie cadrul de
referință prioritar pentru autoritatea bugetară în timpul procedurii bugetare
anuale, în sensul punctului [17] din Acordul interinstituțional din XX/YY/201Z
dintre Parlamentul European, Consiliu și Comisie privind cooperarea în
chestiuni bugetare și buna gestionare financiară.
(12)     În conformitate cu
angajamentul Comisiei stabilit în Comunicarea privind revizuirea bugetului din
2010[24],
de a asigura coerența și simplificarea programelor de finanțare, dacă
activitățile programului preconizat urmăresc obiective care sunt comune mai
multor instrumente de finanțare, resursele trebuie să fie împărțite cu
celelalte instrumente de finanțare, excluzând totuși dubla finanțare. 
(13)     Măsurile necesare pentru
aplicarea financiară a prezentului regulament trebuie să fie adoptate în conformitate
cu Regulamentul (CE, Euratom) nr. xxx/20xx al Consiliului din xxx privind
Regulamentul financiar aplicabil bugetului general al Comunităților Europene și
cu Regulamentul (CE, Euratom) nr. xxx/20xx al Comisiei din xxx de stabilire a
normelor detaliate de aplicare a Regulamentului (CE, Euratom) nr. xxx/20xx al
Consiliului din xxx (se vor adăuga numerele de referință ale noului
regulament financiar și ale actului de punere în aplicare).
(14)     Interesele financiare ale
Uniunii trebuie protejate prin măsuri adecvate de-a lungul întregului ciclu de
cheltuire a fondurilor, inclusiv prin prevenirea, depistarea și investigarea
neregulilor, prin recuperarea fondurilor pierdute, plătite în mod necuvenit sau
incorect utilizate și, dacă este cazul, prin aplicarea de sancțiuni.
(15)     Pentru a se asigura condiții
uniforme de punere în aplicare a prezentului regulament trebuie conferite
competențe de executare Comisiei în vederea adoptării programelor de lucru
anuale. Aceste competențe trebuie exercitate în
conformitate cu Regulamentul (UE) nr. 182/2011 al Parlamentului European și al
Consiliului din 16 februarie 2011 de stabilire a normelor și principiilor
generale privind mecanismele de control de către statele membre al exercitării
competențelor de executare de către Comisie[25].
(16)     Obiectivele acțiunii care
trebuie întreprinse, și anume instituirea unui program multianual care să
îmbunătățească funcționarea sistemelor de impozitare din cadrul pieței interne,
nu pot fi realizate în mod satisfăcător de către statele membre. Deoarece
statele membre nu pot asigura în mod eficient cooperarea și coordonarea
necesare pentru îndeplinirea obiectivelor menționate, Uniunea poate adopta
măsuri, în conformitate cu principiul subsidiarității, astfel cum este prevăzut
la articolul 5 din Tratatul privind Uniunea Europeană, și poate să instituie un
program multianual. În conformitate cu principiul proporționalității, astfel
cum este enunțat în articolul respectiv, prezentul regulament nu depășește ceea
ce este necesar pentru atingerea acestor obiective.
(17)     Comisia trebuie să fie
sprijinită de către Comitetul Fiscalis 2020 pentru punerea în aplicare a
programului. 
(18)     Directiva 95/46/CE a
Parlamentului European și a Consiliului din 24 octombrie 1995 privind protecția
persoanelor fizice în ceea ce privește prelucrarea datelor cu caracter personal
și libera circulație a acestor date reglementează prelucrarea datelor cu
caracter personal efectuată în statele membre în scopul prezentului regulament,
sub supravegherea autorităților competente din statele membre, în special a
autorităților publice independente desemnate de statele membre. Regulamentul
(UE) nr. 45/2001 al Parlamentului European și al Consiliului din 18 decembrie
2000 privind protecția persoanelor fizice cu privire la prelucrarea datelor cu
caracter personal de către instituțiile și organele comunitare și privind
libera circulație a acestor date reglementează prelucrarea datelor cu caracter
personal de către Comisie în scopul prezentului regulament, sub supravegherea
Autorității Europene pentru Protecția Datelor. Orice schimb sau transfer de
informații efectuat de autoritățile competente trebuie să respecte normele
privind transferul datelor cu caracter personal, astfel cum sunt prevăzute în
Directiva 95/46/CE, și orice schimb sau transfer de informații efectuat de
Comisie trebuie să respecte normele privind transferul datelor cu caracter
personal, astfel cum sunt prevăzute în Regulamentul (CE) nr. 45/2001.
(19)     Prezentul regulament trebuie
să înlocuiască Decizia nr. 1482/2007/CE a Parlamentului European și a
Consiliului din 11 decembrie 2007 de instituire a unui program comunitar pentru
îmbunătățirea funcționării sistemelor de impozitare pe piața internă (Fiscalis
2013) și de abrogare a Deciziei nr. 225/2002/CE[26]. Prin urmare, decizia
respectivă trebuie abrogată,
ADOPTĂ PREZENTUL REGULAMENT:
Capitolul I
Dispoziții generale
Articolul 1
Obiect
1.           Se înființează un program de
acțiune multianual „Fiscalis 2020” (denumit în continuare „programul”) cu
scopul de a îmbunătăți funcționarea sistemelor de impozitare în cadrul pieței
interne. 
2.           Programul acoperă perioada
cuprinsă între 1 ianuarie 2014 și 31 decembrie 2020.
Articolul 2
Definiții
În sensul prezentului regulament, se aplică
următoarele definiții:
(1)         
„autorități fiscale” înseamnă autoritățile
responsabile pentru aplicarea normelor privind impozitarea;
(2)         
„experți externi” înseamnă:
(a)          
reprezentanți ai autorităților guvernamentale,
inclusiv din țările care nu participă la program, în conformitate cu articolul 3
alineatul (2) punctele 1 și 2;
(b)         
operatori economici și organizațiile acestora;
(c)          
reprezentanți ai organizațiilor internaționale și
ai altor organizații relevante.
(3)         
„impozitare” înseamnă următoarele impozite și taxe:

(a)          
taxa pe valoarea adăugată, prevăzută în Directiva
2006/112/CE[27];
(b)         
accizele la alcool, prevăzute în Directiva
92/83/CEE[28];
(c)          
accizele la produse din tutun, prevăzute în
Directiva 2011/64/UE[29];
(d)         
impozitele pe produse energetice și energie
electrică, prevăzute în Directiva 2003/96/CE[30];
(e)          
toate celelalte impozite și taxe care intră sub incidența
articolului 2 alineatul (1) litera (a) din Directiva 2010/24/UE[31].
Articolul 3
Participarea la program
1.           Țările participante sunt
statele membre și țările menționate la alineatul (2), în cazul în care sunt
îndeplinite condițiile prevăzute la alineatul respectiv.
2.           Programul este deschis
participării oricăreia dintre țările următoare:
(1)         
țările în curs de aderare, țările candidate și
potențial candidate care beneficiază de o strategie de preaderare, în
conformitate cu principiile generale și cu termenii și condițiile generale de
participare a acestor țări la programele Uniunii stabilite în acordurile-cadru,
în deciziile Consiliilor de asociere sau în alte acorduri similare;
(2)         
țările partenere din cadrul politicii europene de
vecinătate, cu condiția ca țările respective să fi ajuns la un nivel
satisfăcător de apropiere a legislației și a metodelor administrative relevante
de cele ale Uniunii. Țările partenere în cauză participă la program, în
conformitate cu dispozițiile care urmează a fi stabilite împreună cu aceste
țări ca urmare a încheierii acordurilor-cadru privind participarea lor la
programele Uniunii.
Articolul 4
Participarea la activitățile din cadrul programului
La anumite activități organizate în cadrul
programului pot fi invitați să participe experți externi, ori de câte ori acest
lucru este util pentru realizarea obiectivelor menționate la articolul 5.
Acești experți sunt selectați de Comisie, pe baza competențelor acestora, a
experienței și a cunoștințelor relevante pentru activitățile avute în vedere. 
Articolul 5
Obiectivul general și obiectivul specific
1.           Obiectivul general al
programului este de a consolida piața internă prin intermediul unor sisteme de
impozitare eficiente și eficace.
2.           Obiectivul specific al
programului este de a îmbunătăți funcționarea sistemelor de impozitare, în
special prin cooperarea dintre țările participante, autoritățile fiscale ale
acestora, funcționarii lor și experții externi.
3.           Realizarea acestor obiective
se măsoară pe baza următorilor indicatori: 
(1)         
disponibilitatea rețelei comune de comunicații
pentru sistemele de informații europene;
(2)         
reacțiile primite din partea participanților la
acțiunile din cadrul programului și din partea utilizatorilor programului.
Articolul 6
Priorități 
Prioritățile programului sunt următoarele:
(a)         
sprijinirea pregătirii, a aplicării coerente și a
implementării efective a legislației fiscale a Uniunii;
(b)         
combaterea fraudei fiscale și a evaziunii fiscale,
în special prin cooperarea administrativă și schimbul de informații eficient și
eficace; 
(c)         
favorizarea reducerii sarcinii administrative care
afectează administrațiile fiscale și a costurilor de conformare pentru
contribuabili;
(d)         
favorizarea eficientizării administrației fiscale,
în special în ceea ce privește respectarea obligațiilor fiscale și capacitatea
administrativă a administrațiilor fiscale;
(e)         
consolidarea aplicării și a implementării coerente
a politicii fiscale a Uniunii;
(f)           
consolidarea cooperării cu organizații
internaționale, alte autorități guvernamentale, țări terțe, operatori economici
și organizații ale acestora în vederea combaterii fraudei fiscale și a
evaziunii fiscale, în special prin consolidarea cooperării administrative și a
schimbului de informații eficace și eficient, îmbunătățind respectarea
obligațiilor fiscale și administrarea fiscală.
Capitolul II
Acțiuni eligibile
Articolul 7
Acțiuni eligibile
Programul furnizează, în condițiile stabilite
în programul anual de lucru menționat la articolul 14, sprijin financiar pentru
următoarele tipuri de acțiuni:
(a)         
Acțiuni comune:
(1)         
seminarii și ateliere;
(2)         
grupuri de proiect, compuse dintr-un număr limitat
de țări, care funcționează o perioadă limitată de timp și lucrează la
realizarea unui obiectiv predefinit, cu rezultate descrise cu precizie;
(3)         
controale multilaterale, audituri comune și alte activități
prevăzute în legislația Uniunii privind cooperarea administrativă, organizate
de două sau mai multe țări participante, inclusiv cel puțin un stat membru,
pentru a efectua un control coordonat al obligațiilor fiscale ale unui
contribuabil sau ale mai multor contribuabili între care există legături;
(4)         
vizite de lucru organizate de țările participante
sau de o țară terță pentru a le permite funcționarilor să dobândească sau să-și
dezvolte cunoștințele în domeniul fiscal; pentru vizitele de lucru organizate
în țări terțe sunt eligibile în cadrul programului doar cheltuielile de
deplasare și de ședere (cazare și diurnă);
(5)         
echipe de experți, care sunt forme structurate de
cooperare, cu un caracter permanent sau temporar, și care pun în comun
cunoștințele necesare pentru a îndeplini atribuții în domenii specifice sau
pentru a efectua activități operaționale, beneficiind eventual de sprijinul
serviciilor de colaborare online, de asistență administrativă și de
infrastructură și echipamente;
(6)         
consolidarea capacității administrației publice și
acțiuni de sprijin;
(7)         
studii;
(8)         
proiecte de comunicare;
(9)         
orice altă activitate în sprijinul obiectivului
general și al obiectivului specific stabilite la articolul 5.
(b)         
Consolidarea capacităților informatice:
dezvoltarea, întreținerea, funcționarea și controlul calității componentelor UE
aferente sistemelor de informații europene prevăzute la punctul 1 din anexă și
noilor sisteme de informații europene înființate în temeiul legislației
Uniunii;
(c)         
Dezvoltarea competențelor umane: acțiuni de
pregătire profesională comună, care să sprijine competențele și cunoștințele
profesionale necesare în domeniul fiscal.
Articolul 8
Dispoziții specifice de punere în aplicare pentru acțiunile comune
1.           Țările participante se
asigură că funcționarii desemnați să participe la acțiunile comune au profilul
și calificarea adecvate.
2.           Țările participante iau
măsurile necesare pentru punerea în aplicare a acțiunilor comune, în special
printr-o mai bună informare cu privire la aceste acțiuni și prin asigurarea
unei utilizări optime a realizărilor obținute.
Articolul 9
Dispoziții de punere în aplicare specifice 
pentru sistemele de informații europene
1.           Comisia și țările
participante se asigură că sistemele de informații europene menționate la
punctul 1 din anexă sunt dezvoltate, exploatate și întreținute în mod adecvat.
2.           Comisia coordonează, în
cooperare cu țările participante, aspectele legate de instituirea și
funcționarea componentelor UE și non-UE ale sistemelor și ale infrastructurilor
menționate la punctele 1 și 2 din anexă care sunt necesare în vederea
asigurării operabilității, interconexiunii și îmbunătățirii constante a
acestora.
3.           Utilizarea componentelor UE
aferente sistemelor de informații europene menționate la punctul 1 din anexă de
către țările neparticipante face obiectul unor acorduri privind cooperarea
tehnică cu aceste țări, care urmează să fie încheiate în conformitate cu
articolul 218 din TFUE.
Articolul 10 
Dispoziții de punere în aplicare specifice pentru formarea comună
1.           Țările participante
integrează, după caz, în programele lor naționale de formare conținutul de
pregătire profesională dezvoltat în comun, inclusiv modulele de învățare
electronică (e-learning), programele de formare și standardele de formare
convenite în comun.
2.           Țările participante se
asigură că funcționarii lor beneficiază de formarea profesională inițială și
continuă necesare pentru a dobândi calificările și cunoștințele profesionale
comune, în conformitate cu programele de formare profesională.
3.           Țările participante asigură
pregătirea lingvistică necesară pentru ca funcționarii să atingă un nivel
suficient de cunoștințe lingvistice pentru a putea participa la program.
Capitolul III
Cadrul financiar
Articolul 11
Cadrul financiar
1.           Pachetul financiar pentru
punerea în aplicare a programului este de 234 370 000 EUR (în
prețuri curente).
2.           Resursele financiare alocate
programului pot acoperi și cheltuieli legate de activitățile de pregătire,
monitorizare, control, audit și evaluare care sunt necesare pentru gestionarea
programului și îndeplinirea obiectivelor acestuia; în mod concret, sunt
acoperite studiile, reuniunile de experți, acțiunile de informare și
comunicare, inclusiv comunicarea instituțională a priorităților politice ale
Uniunii Europene, în măsura în care acestea sunt legate de obiectivele
prezentului regulament, cheltuielile legate de rețelele IT specializate pe
schimbul și prelucrarea de informații, împreună cu toate celelalte tipuri de
cheltuieli cu asistența tehnică și administrativă efectuate de Comisie pentru
gestionarea programului.
Articolul 12
Forme de intervenție
1.           Comisia implementează
programul în conformitate cu regulamentul financiar.
2.           Sprijinul financiar al
Uniunii pentru activitățile prevăzute la articolul 7 se acordă sub formă de: 
(1)         
granturi;
(2)         
contracte de achiziții publice;
(3)         
rambursarea cheltuielilor efectuate de experții
externi menționați la articolul 4. 
3.           Rata de cofinanțare pentru granturi
este de până la 100 % din costurile eligibile, în cazul în care acestea
sunt cheltuieli de deplasare și de cazare, cheltuieli aferente organizării de
evenimente și diurne. Această rată se aplică tuturor acțiunilor eligibile, cu
excepția echipelor de experți. Pentru această categorie de acțiuni eligibile,
programele anuale de lucru precizează rata de cofinanțare aplicabilă în cazul
în care aceste acțiuni necesită acordarea de granturi. 
Articolul 13
Protejarea intereselor financiare ale Uniunii 
1.           Comisia ia măsurile adecvate
pentru a se asigura că, atunci când acțiunile finanțate în temeiul prezentului
regulament sunt puse în aplicare, interesele financiare ale Uniunii Europene
sunt protejate prin aplicarea de măsuri preventive împotriva fraudei, corupției
și oricăror altor activități ilegale, prin verificări eficace și, dacă se
descoperă nereguli, prin recuperarea sumelor plătite în mod necuvenit și, dacă
este cazul, prin aplicarea de sancțiuni administrative și financiare eficace,
proporționale și disuasive. 
2.           Comisia sau reprezentanții
acesteia și Curtea de Conturi dețin competența de a realiza audituri, pe baza
documentelor și la fața locului, în cazul tuturor beneficiarilor de granturi,
contractanților și subcontractanților care au primit fonduri europene în cadrul
prezentului program.
3.           Oficiul European de Luptă
Antifraudă (OLAF) poate efectua investigații, inclusiv verificări și inspecții
la fața locului în conformitate cu dispozițiile și procedurile prevăzute de
Regulamentul (CE) nr. 1073/1999 al Parlamentului European și al Consiliului din
25 mai 1999 și de Regulamentul (Euratom, CE) nr. 2185/96 al Consiliului din 11
noiembrie 1996 privind controalele și inspecțiile la fața locului efectuate de
Comisie în scopul protejării intereselor financiare ale Comunităților Europene
împotriva fraudei și a altor abateri[32]
pentru a stabili existența fraudei, a corupției sau a oricăror alte activități
ilegale care afectează interesele financiare ale Uniunii Europene în legătură
cu un acord de grant sau o decizie de acordare a unui grant sau un contract
privind fonduri din partea Uniunii. 
Capitolul IV
Competențe de executare 
Articolul 14
Programul de lucru
În vederea punerii în aplicare a programului,
Comisia adoptă programe de lucru anuale care stabilesc obiectivele urmărite,
rezultatele preconizate, metoda de punere în aplicare și cuantumul total al
acestora. De asemenea, programele conțin o descriere a acțiunilor care urmează
să fie finanțate, o precizare a sumei alocate fiecărui tip de acțiune și un
calendar orientativ al punerii în aplicare. În cazul granturilor, programele de
lucru includ prioritățile, criteriile esențiale de evaluare și rata maximă de
cofinanțare. Acest act de punere în aplicare se adoptă în conformitate cu
procedura de examinare menționată la articolul 15 alineatul (2). 
Articolul 15
Procedura comitetului
1.           Comisia este asistată de un
comitet. Comitetul respectiv este un comitet în sensul Regulamentului (UE)
nr. 182/2011.
2.           Atunci când se face trimitere
la prezentul alineat, se aplică articolul 5 din Regulamentul (UE)
nr. 182/2011.
Capitolul V
Monitorizare și evaluare
Articolul 16
Monitorizarea acțiunilor din cadrul programului
Comisia, în cooperare cu țările participante,
monitorizează programul și acțiunile din cadrul acestuia pentru a urmări
punerea în aplicare a acțiunilor întreprinse.
Articolul 17
Evaluarea
1.           Comisia asigură o evaluare
intermediară și o evaluare finală a programului, cu privire la aspectele la
care se face referire la alineatele (2) și (3). Rezultatele trebuie să fie
integrate în deciziile privind posibila reînnoire, modificare sau suspendare a
programelor ulterioare. Aceste evaluări sunt efectuate de un evaluator extern
independent.
2.           Comisia întocmește un raport
de evaluare intermediară privind realizarea obiectivelor acțiunilor din cadrul
programului, eficiența utilizării resurselor și valoarea adăugată europeană a
programului cel târziu până la mijlocul anului 2018. Acest raport va aborda, în
plus, simplificarea, relevanța constantă a obiectivelor, precum și contribuția
programului la prioritățile Uniunii referitoare la creșterea inteligentă,
durabilă și favorabilă incluziunii.
3.           Comisia întocmește un raport
de evaluare final privind aspectele la care se face referire în alineatul (2),
precum și cu privire la impactul pe termen lung și la sustenabilitatea
efectelor programului, cel târziu până la sfârșitul anului 2021.
4.           Țările participante prezintă,
la solicitarea Comisiei, toate datele și informațiile relevante pentru a
contribui la rapoartele de evaluare intermediară și finală ale Comisiei.
Capitolul VI 
Dispoziții finale
Articolul 18
Abrogare 
Decizia nr. 1482/2007/CE se abrogă începând de
la 1 ianuarie 2014.
Cu toate acestea, obligațiile financiare
legate de acțiunile realizate în cadrul respectivei decizii sunt reglementate
în continuare de această decizie până la finalizarea lor.
Articolul 19
Intrarea în vigoare
Prezentul regulament intră în vigoare în a
douăzecea zi de la data publicării în Jurnalul Oficial al Uniunii Europene.
Se aplică de la 1 ianuarie 2014.
Prezentul regulament este obligatoriu
în toate elementele sale și se aplică direct în toate statele membre.
Adoptat la Bruxelles,
Pentru Parlamentul European,                     Pentru
Consiliu,
Președintele                                                  Președintele
ANEXĂ 
Sistemele
de informații europene și componentele UE aferente acestora
1.           Sistemele de informații
europene sunt următoarele:
(1)         
rețeaua comună de comunicații/interfața comună a
sistemelor (CCN/CSI – CCN2), CCN mail3, CSI bridge, http bridge, CCN LDAP și
alte instrumente conexe, portalul web CCN, monitorizarea CCN;
(2)         
sistemele de sprijin, în special instrumentul de
configurare pentru CCN, instrumentul de raportare a activităților (ART2),
instrumentul de gestionare electronică a proiectelor online ale DG TAXUD (Taxud
Electronic Management of Project Online - TEMPO), instrumentul de gestionare a
serviciilor (Service Management Tool - SMT), instrumentul de gestionare a
utilizatorilor (User Management System - UM), sistemul BPM, panoul de afișare a
disponibilității (availability dashboard) și AvDB, portalul de gestionare a
serviciilor informatice, instrumentul de gestionare a accesului la registre și
a accesului utilizatorilor; 
(3)         
spațiul de informare și comunicare al programului
(PICS);
(4)         
sistemele legate de TVA, în special sistemul de
schimb de informații privind TVA (VIES) și rambursarea TVA, inclusiv aplicația
inițială VIES, instrumentul de monitorizare VIES, sistemul statistic privind
impozitarea, VIES-pe-web, instrumentul de configurare VIES-pe-web,
instrumentele de testare pentru VIES și pentru rambursarea TVA, algoritmii
pentru numerele de TVA, schimbul de formulare electronice privind TVA, sistemul
privind TVA pentru servicii electronice (VoeS); instrumentul de testare pentru
VoeS, instrumentul de testare a formularelor electronice pentru TVA;
(5)         
sistemele legate de recuperare, în special
formularele electronice de recuperare a creanțelor, formularele electronice
pentru instrumentul uniform care permite executarea (UIPE) și pentru formularul
uniform de notificare (UNF);
(6)         
sistemele legate de impozitarea directă, în special
impozitarea veniturilor din economii, instrumentul de testare pentru
impozitarea veniturilor din economii, formularele electronice pentru
impozitarea directă, numărul de identificare fiscală TIN-pe-web, schimburile
legate de articolul 8 din Directiva 2011/16/UE și instrumentele de testare
aferente;
(7)         
alte sisteme legate de impozitare, în special baza
de date „Taxes in Europe” (TEDB);
(8)         
sistemele referitoare la accize, în special
sistemul de schimb de date privind accizele (SEED), sistemul pentru
monitorizarea și circulația produselor supuse accizelor (EMCS), formularele
electronice MVS, aplicația de testare (TA);
(9)         
alte sisteme centrale, în special sistemul de
comunicare și informare a statelor membre privind impozitarea (Member States
Communication and Information System - TIC), sistemul de testare cu
autoservire (Self-Service Testing System - SSTS), sistemul de statistici
privind impozitarea, aplicația centrală pentru formularele web, aplicația Central
Services/Management Information System for Excise (CS/MISE);
2.           Componentele UE aferente
sistemelor de informații europene sunt:
(1)         
bunurile IT precum elementele de hardware, de
software și conexiunile de rețea dintre sisteme, inclusiv infrastructura de
date aferentă;
(2)         
serviciile IT necesare pentru a sprijini
dezvoltarea, întreținerea, îmbunătățirea și exploatarea sistemelor;
(3)         
și orice alte elemente care, din motive de
eficiență, de securitate și de raționalizare, sunt identificate de către
Comisie ca fiind comune țărilor participante. 
FIȘĂ FINANCIARĂ LEGISLATIVĂ
1.           CADRUL PROPUNERII/INIȚIATIVEI 
              1.1.    Titlul propunerii/inițiativei 
              1.2.    Domeniul
(domeniile) de politică în cauză în structura ABM/ABB
              1.3.    Tipul
propunerii/inițiativei 
              1.4.    Obiective

              1.5.    Motivul
(motivele) propunerii/inițiativei 
              1.6.    Durata
acțiunii și impactul financiar al acesteia 
              1.7.    Modul
(modurile) de gestionare preconizat(e) 
2.           MĂSURI DE GESTIONARE 
              2.1.    Dispoziții
în materie de monitorizare și raportare 
              2.2.    Sistemul
de gestionare și control 
              2.3.    Măsuri
de prevenire a fraudelor și a neregulilor 
3.           IMPACTUL FINANCIAR ESTIMAT AL
PROPUNERII/INIȚIATIVEI 
              3.1.    Rubrica
(rubricile) din cadrul financiar multianual și linia bugetară (liniile
bugetare) de cheltuieli afectată (afectate) 
              3.2.    Impactul
estimat asupra cheltuielilor 
              3.2.1. Sinteza impactului estimat asupra
cheltuielilor 
              3.2.2. Impactul
estimat asupra creditelor operaționale 
              3.2.3. Impactul
estimat asupra creditelor cu caracter administrativ
              3.2.4. Compatibilitatea
cu cadrul financiar multianual actual
              3.2.5. Participarea
terților la finanțare 
              3.3.    Impactul estimat asupra veniturilor
FIȘĂ
FINANCIARĂ LEGISLATIVĂ PENTRU PROPUNERI
1.           CADRUL PROPUNERII/INIȚIATIVEI 
1.1.        Titlul propunerii/inițiativei

Propunere
de regulament al Parlamentului European și al Consiliului de instituire a unui
program de acțiune pentru impozitare în Uniunea Europeană în perioada 2014-2020
(Fiscalis 2020) și de abrogare a Deciziei nr. 1482/2007/CE.
1.2.        Domeniul (domeniile) de
politică în cauză în structura ABM/ABB[33] 
1405
Politică fiscală
1.3.        Tipul propunerii/inițiativei 
¨ Propunere/inițiativă
care se referă la o acțiune nouă 
¨ Propunere/inițiativă
care se referă la o acțiune nouă ca urmare a unui proiect-pilot/a unei
acțiuni pregătitoare[34]

X Propunere/inițiativă care se referă la extinderea
unei acțiuni existente 
¨ Propunere/inițiativă
care se referă la o acțiune reorientată către o acțiune nouă 
1.4.        Obiective
1.4.1.     Obiectiv(e) strategic(e)
multianual(e) al(e) Comisiei vizat(e) de propunere/inițiativă 
Programul propus va
contribui la strategia Europa 2020 pentru o creștere inteligentă,
durabilă și favorabilă incluziunii[35],
prin (1) consolidarea funcționării pieței unice, (2) asigurarea unui cadru
pentru susținerea activităților de creștere a productivității din sectorul
public și (3) stimularea progresului tehnic și a inovării la nivelul
administrațiilor fiscale naționale și europene. 
Programul va sprijini în
special inițiativa emblematică privind agenda digitală pentru Europa[36], inițiativa emblematică
privind Uniunea inovării[37]
și inițiativa emblematică privind o politică industrială adaptată erei
globalizării[38].
Programul va ajuta administrațiile fiscale naționale să devină adevărate
administrații fiscale electronice și va contribui, de asemenea, la reducerea
sarcinii administrative impuse contribuabililor, prin punerea în aplicare mai
inteligentă a legislației fiscale a Uniunii.
Programul va sprijini,
de asemenea, Actul privind piața unică[39],
în special o serie de domenii cheie ale politicii fiscale evidențiate în acest
act legislativ și acele domenii referitoare la diminuarea sarcinii
administrative suportate de contribuabili. Viitoarele inițiative politice pe
care le va sprijini și la punerea în aplicare a cărora va contribui programul,
de exemplu propunerea de directivă privind impozitarea energiei, noua strategie
privind TVA și baza consolidată comună de impozitare a întreprinderilor și cele
referitoare la eliminarea obstacolelor fiscale transfrontaliere pentru cetățeni
vor contribui în mod semnificativ, atunci când vor fi adoptate, la realizarea
obiectivelor Actului privind piața unică.
1.4.2.     Obiectiv(e) specific(e) și
activitatea (activitățile) ABM/ABB în cauză 
Obiective specifice și activitatea (activitățile) ABM/ABB în cauză
Activitatea
ABB în cauză este politica fiscală (1405). Obiectivul specific ale programului
este următorul:
Îmbunătățirea funcționării sistemelor de
impozitare, în special prin cooperarea dintre țările participante, autoritățile
fiscale ale acestora, funcționarii lor și experții externi.
1.4.3.     Rezultatul (rezultatele) și
impactul preconizate
A se preciza efectele
pe care propunerea/inițiativa ar trebui să le aibă asupra beneficiarilor
vizați/grupurilor vizate.
Programul
propus vizează îmbunătățirea cooperării între administrațiile fiscale și
asigurarea mecanismelor și a mijloacelor necesare pentru ameliorarea
cooperării, precum și a finanțării necesare pentru a atinge aceste obiective.
În urma punerii sale în aplicare de către Comisie, programul ca atare nu va
conduce la o armonizare suplimentară a sistemelor fiscale naționale, dar va
permite reducerea efectelor negative legate de coexistența a 27 de sisteme fiscale
diferite, cum ar fi frauda, denaturarea concurenței, sarcina administrativă
care afectează administrațiile și întreprinderile, turismul fiscal etc. Măsura
propusă este, prin urmare, o măsură clară de sprijinire a pieței interne,
permițând o mai bună funcționare a diferitelor sisteme fiscale în cadrul pieței
interne.
Întrucât
este responsabilitatea statelor membre să gestioneze funcționarea sistemelor
fiscale naționale, rezultă în mod clar din provocările identificate în
evaluarea impactului propunerii că este nevoie de o cooperare administrativă
sporită între autoritățile fiscale – într-o mai mare măsură decât este cazul în
prezent. Cooperarea la nivelul UE permite autorităților fiscale să dezvolte
sinergii, să evite dublarea eforturilor și să facă schimb de bune practici în
toate domeniile legate de impozitare, cum ar fi pentru ingineria afacerilor,
IT, cooperarea internațională etc. Sprijinirea cooperării fiscale prin actualul
program Fiscalis 2013 și-a demonstrat avantajele, iar această experiență va fi
foarte utilă pentru a răspunde provocărilor viitoare, în special arhitectura
tehnologică depășită, dificultățile de cooperare la nivel operațional cu
privire la sarcini precise, mijloacele financiare inegale disponibile pentru
sprijinirea activităților autorităților fiscale și dificultățile în stabilirea
unei colaborări structurale cu principalele părți interesate ale autorităților
fiscale.
1.4.4.     Indicatori de rezultat și de
impact 
A se preciza
indicatorii care permit monitorizarea punerii în aplicare a
propunerii/inițiativei.
Monitorizarea
activităților programului va fi realizată în scopul de a verifica aplicarea
corectă a normelor și procedurilor de implementare a programului și de a
verifica dacă programul își atinge cu succes obiectivele. Va fi pus în aplicare
un cadru de monitorizare care va include: o logică de intervenție, un
set cuprinzător de indicatori, metode de măsurare, un plan privind colectarea
de date, un proces clar și bine structurat de monitorizare și raportare și
evaluări intermediare și finale.
Performanțele
programului vor fi măsurate cu ajutorul unui set coerent de indicatori de
performanță, de impact, de rezultat și de realizare, legați de obiectivul
general și de obiectivul specific al programului și de prioritățile acestuia,
precum și prin crearea unei legături cu Planul de gestionare al Comisiei. Lista
detaliată a indicatorilor de impact, de rezultat și de realizare este
disponibilă în cadrul evaluării impactului. DG TAXUD a identificat ținte pentru
unele dintre realizările programului. Pentru alte obiective acest lucru nu este
încă posibil în momentul de față. Țintele realizărilor respective vor fi
identificate înainte de inițierea programului Fiscalis 2020 de către DG TAXUD
și vor fi prezentate comitetului programului spre aprobare în cadrul procedurii
privind programul anual de lucru.
Obiectivul general și obiectivul specific vor
fi măsurate, printre altele, prin disponibilitatea rețelei comune de
comunicații pentru sistemele de informații europene și vor avea ca țintă
o disponibilitate de 97 %.
1.5.        Motivul (motivele)
propunerii/inițiativei 
1.5.1.     Cerințe de îndeplinit pe
termen scurt sau lung
Propunerea
contribuie la strategia Europa 2020 și la punerea în aplicare a altor acte
normative ale Uniunii, după cum s-a arătat la capitolul 1.4.1.
1.5.2.     Valoarea adăugată a implicării
UE
Este
mai avantajos să se inițieze acțiuni la nivelul Uniunii decât la nivelul celor
27 de state membre, astfel cum se descrie în detaliu la capitolul 3.2 din
expunerea de motive.
1.5.3.     Învățăminte desprinse din
experiențele anterioare similare
Din
punct de vedere economic, o acțiune la nivelul UE este mult mai eficientă.
Cooperarea în domeniul fiscal se sprijină pe o rețea de comunicare
specializată, cu un grad înalt de securitate, care funcționează din perioada
introducerii primelor programe de cooperare în domeniul fiscal la începutul
anilor ‛90. Aceasta leagă administrațiile fiscale naționale prin aproximativ
5 000[40]
de puncte de conexiune. Această rețea IT comună garantează că fiecare
administrație națională trebuie să se conecteze o singură dată la această
infrastructură comună pentru a fi în măsură să schimbe orice fel de informații.
În lipsa unei asemenea infrastructuri, administrațiile fiscale din statele
membre ar trebui să stabilească 26 de legături cu sistemele naționale ale
fiecăruia dintre celelalte state membre.
Alte
pietre de temelie ale programului sunt activitățile care reunesc funcționarii
fiscali cu scopul de a face schimb de bune practici, de a învăța unii de la
alții, de a analiza o anumită problemă sau de a elabora un ghid, de exemplu.
Dacă statele membre ar fi fost nevoite să învețe unele de la altele prin
elaborarea propriilor activități, în afara programului, acestea și-ar fi
realizat seturi proprii de instrumente și de metode de lucru. S-ar fi pierdut
sinergiile între activități, iar activitățile comune nu ar fi fost puse în
aplicare în mod sistematic la nivelul celor 27 de state membre. Acțiunea
Comisiei, care, cu sprijinul programului, intermediază activitățile
între țările participante, este mult mai eficientă.
O
altă valoare adăugată importantă este una de natură imaterială. Programul a
avut o contribuție esențială la crearea unui sentiment al interesului comun,
stimulând încrederea reciprocă și creând un spirit de cooperare între
statele membre, respectiv între statele membre și Comisie, în domeniul fiscal.
1.5.4.     Coerența și posibila sinergie
cu alte instrumente relevante
Gestionarea
programelor Fiscalis 2020 și Vamă 2020 va fi aliniată ori de câte ori este
posibil. Programele au o rețea comună pentru punerea în aplicare a sistemelor
IT europene, o platformă comună pentru colaborarea online (PICS) și un
instrument comun de raportare a activităților (ART2). Metodologiile aplicate
pentru consolidarea capacităților umane sunt, de asemenea, comune celor două
programe. 
Raportul
intermediar privind programele DG HOME de prevenire și combatere a
criminalității (ISEC) și de prevenire, pregătire și gestionare a consecințelor
terorismului și a altor riscuri legate de securitate (CIPS)[41] consideră că modelul de
gestionare a programelor Vamă și Fiscalis 2013 „oferă cele mai promițătoare
perspective de îmbunătățire a gestionării ISEC/CIPS, întrucât permite
asigurarea unei reacții prompte și flexibile la nevoile operaționale”. 
Sistemele
informatice transeuropene se sprijină pe rețeaua CCN/CSI, care este
utilizată și de OLAF pentru schimbul (și depozitarea) de informații privind
neregulile și fraudele. În acest sens, ambele DG-uri beneficiază de economii de
scară.
1.6.        Durata acțiunii și a impactului
financiar al acesteia 
X Propunere/inițiativă pe durată
determinată 
–     
¨  Propunere/inițiativă în vigoare de la 1.1.2014 până la 31.12.2020 
–     
X  Impact financiar din
2014 până în 2023 (din 2021 până în 2023 numai pentru creditele de plată)
¨ Propunere/inițiativă pe durată
nedeterminată
–     
Punere în aplicare cu o perioadă de creștere în
intensitate din AAAA până în AAAA,
–     
urmată de o perioadă de funcționare la capacitate
maximă.
1.7.        Modul (modurile) de
gestionare preconizat(e)[42] 
X Gestionare centralizată directă de
către Comisie 
¨ Gestionare centralizată indirectă, cu delegarea sarcinilor de execuție:
¨         agențiilor executive
¨         organismelor instituite de Comunități[43]
¨         organismelor publice naționale/organismelor cu misiune de
serviciu public
¨         persoanelor cărora li se încredințează executarea unor acțiuni
specifice în temeiul titlului V din Tratatul privind Uniunea Europeană,
identificate în actul de bază relevant în sensul articolului 49 din
Regulamentul financiar
¨ Gestionare partajată
cu statele membre 
¨ Gestionare descentralizată împreună cu țări terțe 
¨ Gestionare în comun
cu organizații internaționale (a se preciza)
Dacă se indică mai
multe moduri de gestionare, se furnizează detalii suplimentare în secțiunea
„Observații“.
Observații 
/
2.           MĂSURI DE GESTIONARE 
2.1.        Dispoziții în materie de
monitorizare și raportare 
A se preciza frecvența
și condițiile aferente acestor dispoziții.
Monitorizarea activităților programului va fi
realizată în scopul de a asigura aplicarea corectă a normelor și a procedurilor
de implementare a programului (funcția de audit). Propunerile de activități
privind acțiunile comune se monitorizează în permanență prin intermediul unei
baze de date online - instrumentul de raportare a activităților (ART2) – care
cuprinde propunerile și activitățile aferente acestora. Același instrument le
permite beneficiarilor granturilor acordate în cadrul programului, și anume
administrațiilor fiscale ale statelor membre, să raporteze online cheltuielile
finanțate prin granturi, destinate participării la activitățile privind
acțiunile comune. Statele membre trebuie să transmită anual un raport financiar
către Comisie, cu ajutorul instrumentului de raportare a activităților.
Pentru
activitățile legate de consolidarea capacităților IT și de pregătire profesională
care sunt finanțate prin intermediul achizițiilor publice, se aplică normele
standard de raportare și monitorizare. 
Programul
va fi evaluat de două ori. Rezultatele evaluării intermediare a
programului vor fi disponibile până la jumătatea anului 2018, iar cele ale
evaluării finale spre sfârșitul anului 2021. Statele membre, în calitate de
principali beneficiari ai programului, vor juca un rol important în colectarea
de date, fie prin oferirea de informații la nivelul instrumentelor individuale
(în principal prin ART2), fie în ceea ce privește impactul mai larg a
programului (fie prin participarea la exerciții de măsurare a percepției, fie
prin emiterea de rapoarte). 
Până
în prezent, exercițiile de evaluare a programelor existente au vizat în special
principalele părți interesate ale programului, și anume autoritățile fiscale și
experții acestora, care constituie publicul țintă al programului. Având în
vedere că este important să fie consultate și părțile interesate care sunt
exterioare programului (și anume operatorii economici) cu privire la impactul
pe care îl are programul asupra lor și la gradul în care beneficiază, de
exemplu, de o mai bună cooperare între administrațiile fiscale, această
dimensiune a efectelor indirecte va fi inclusă în viitoarele evaluări ale
programului.
2.2.        Sistemul de gestionare și
control 
2.2.1.     Riscul (riscurile)
identificat(e) 
Riscurile
potențiale pentru punerea în aplicare a granturilor sunt legate de:
–              
Punerea în aplicare incorectă a acordului de grant
semnat cu consorțiul format din statele membre și țările candidate. Nivelul de
risc este considerat scăzut, întrucât beneficiarii sunt administrațiile publice
ale țărilor participante
–              
Statele membre declară cheltuieli legate de o
activitate care nu este autorizată în cadrul programului 
–              
Statele membre declară de două ori aceleași
cheltuieli
Riscurile
potențiale pentru punerea în aplicare a contractelor sunt legate de:
–              
Încălcarea normelor în materie de achiziții publice
–              
Plata unei facturi pentru o prestație inexistentă
2.2.2.     Metoda (metodele) de control
preconizată (preconizate) 
Elementele principale ale strategiei de
control aplicate sunt:
1. Controalele financiare comune pentru toate domeniile de cheltuieli:
Verificarea ex-ante a angajamentelor: 
În
DG TAXUD, toate angajamentele sunt verificate de către șeful unității Resurse
umane și finanțe. Prin urmare, 100 % din sumele angajate sunt acoperite de
verificarea ex-ante. Această procedură oferă un nivel ridicat de garantare a
legalității și regularității tranzacțiilor.
Verificarea ex-ante a plăților: 
Toate
plățile sunt verificate ex-ante în conformitate cu regulamentele financiare și
procedurile stabilite. Acest control aprofundat este efectuat de un verificator
financiar și de un ordonator de credite.
În
plus, cel puțin o plată (din toate categoriile de cheltuieli) pe săptămână este
selectată aleatoriu pentru verificare ex-ante aprofundată, efectuată de către
șeful unității Resurse umane și finanțe. Nu există niciun obiectiv legat de
acoperire, deoarece scopul acestei verificări este de a verifica plățile în mod
„aleatoriu” pentru a verifica dacă toate plățile au fost pregătite în
conformitate cu cerințele. Restul plăților sunt prelucrate zilnic în
conformitate cu regulile în vigoare.
Declarațiile ordonatorului de credite subdelegat (AOSD): 
Toți
ordonatorii de credite subdelegați semnează declarații care susțin raportul
anual de activitate pentru anul în cauză. Aceste declarații acoperă
operațiunile din cadrul programului. Ordonatorii de credite subdelegați declară
că operațiunile legate de execuția bugetară au fost efectuate în conformitate
cu principiile bunei gestiuni financiare, că sistemele de gestionare și de
control existente oferă suficiente garanții privind legalitatea și
regularitatea operațiunilor și că riscurile asociate acestor operațiuni au fost
corect identificate și înregistrate și că au fost puse în aplicare acțiuni de
atenuare.
2. Controale suplimentare pentru contracte de achiziții publice: 
Se aplică procedurile de control pentru achiziții publice definite în
regulamentul financiar. Orice contract de achiziții
publice se realizează în conformitate cu procedura consacrată de verificare de
către serviciile Comisiei pentru efectuarea plății, ținând cont de obligațiile
contractuale și de buna gestionare financiară și generală. În toate contractele
încheiate între Comisie și beneficiari sunt prevăzute măsuri antifraudă
(controale, rapoarte etc.). Se elaborează caiete de sarcini detaliate, care
stau la baza fiecărui contract specific. Procesul de acceptare respectă cu
strictețe metodologia TAXUD TEMPO: prestațiile sunt analizate, modificate dacă
este necesar și, în cele din urmă, admise (sau respinse) în mod explicit. Nu se
plătește nicio factură fără o „scrisoare de acceptare”. 
Procedura de comandă și de acceptare a prestațiilor se aplică și
gestionării activelor. Fiecare activ este comandat și ulterior acceptat și codificat în instrumentul IT instituțional al Comisiei Europene (ABAC
Assets) la valoarea sa de achiziție. Amortizarea este calculată automat pe baza
normelor contabile ale Comisiei. 
Verificarea tehnică pentru achiziții publice
DG
TAXUD efectuează controale privind prestațiile și supraveghează operațiunile și
serviciile prestate de contractanți. De asemenea, efectuează în mod regulat
audituri de calitate și de securitate la nivelul contractanților. Auditurile de
calitate verifică gradul în care procesele efective ale contractanților
respectă normele și procedurile definite în planurile de calitate ale acestora.
Auditurile de securitate se concentrează pe procese, proceduri și configurații
specifice. 
Control administrativ ex-post în ceea ce privește atât latura
operațională, cât și latura financiară
La
sfârșitul fiecărui contract, întregul dosar este verificat atât de unități
operaționale, cât și de unități financiare, înainte ca aceasta să fie închis în
mod oficial.
3. Controale suplimentare pentru granturi
Acordul
de finanțare semnat cu beneficiarii programului (administrațiile fiscale din
statele membre și din țările candidate) definește condițiile aplicabile în
cazul finanțării activităților prin intermediul grantului, cuprinzând și un
capitol privind metodele de control. Toate administrațiile participante s-au
angajat să respecte normele administrative și financiare ale Comisiei privind
cheltuielile.
Beneficiarii
pot finanța prin granturi participarea la activitățile identificate într-o bază
de date online – instrumentul de raportare a activităților (ART2). Statele
membre raportează cheltuielile efectuate prin intermediul aceleiași baze de
date, care include un număr predeterminat de controale cu scopul de a reduce
erorile. De exemplu, statele membre nu pot raporta decât cheltuielile pentru
activitățile la care au fost invitate și doar o singură dată.
Pe
lângă controalele integrate în sistemul de raportare, DG TAXUD execută
controale documentare și verificări la fața locului, prin sondaj. Aceste
controale sunt efectuate ex-post și se bazează pe eșantionarea pe bază de risc.
Această
strategie de control permite menținerea sarcinii administrative care afectează
beneficiarii de granturi la un nivel cât mai redus, proporțional cu bugetul
alocat și cu riscurile percepute. 
Efectul
măsurilor de simplificare, cum ar fi înlocuirea costurilor reale prin sume
forfetare, va fi probabil marginal în ceea ce privește creșterile bugetare.
Principalul său avantaj va apărea la nivelul creșterii eficienței și al
reducerii sarcinii administrative, atât în statele membre, cât și în cadrul
Comisiei.
4. Costurile și beneficiile controalelor
Controalele
stabilite permit DG TAXUD să aibă garanții suficiente cu privire la calitatea
și regularitatea cheltuielilor și să reducă riscul de neconformitate.
Profunzimea evaluării atinge nivelul trei[44]
pentru acțiunile comune și nivelul patru[45]
pentru contractele de achiziții publice. Avantajul măsurilor strategiei de
control menționate mai sus este reducerea riscurilor potențiale până la sub
2 % din bugetul total; acest avantaj este valabil pentru toți
beneficiarii. Orice măsuri suplimentare pentru a reduce și mai mult riscul ar
conduce la costuri disproporționat de ridicate și, prin urmare, nu sunt avute
în vedere. DG TAXUD consideră că nu există variații între programul propus și
programul actual din punct de vedere al controlului și va aplica aceeași
strategie de control pentru programul 2020. Costurile ocazionate de punerea în
aplicare a strategiei de control prezentate mai sus sunt limitate la
2,60 %[46]
din bugetul total și se preconizează că vor rămâne la același nivel. 
Strategia de control a programului este considerată eficientă în scopul
reducerii riscului de neconformitate până la sub 2 % și proporțională cu
riscurile pe care le comportă. 
2.3.        Măsuri de prevenire a
fraudelor și a neregulilor 
A se preciza măsurile
de prevenire și de protecție existente sau preconizate.
Pe
lângă aplicarea tuturor mecanismelor de control de reglementare, DG TAXUD va
elabora o strategie antifraudă în conformitate cu noua strategie a Comisiei de
luptă împotriva fraudei (CAFS), adoptată la 24 iunie 2011, astfel încât să
asigure, printre altele, alinierea deplină la CAFS a controalelor sale
antifraudă interne și calibrarea modului de abordare a gestionării riscului de
fraudă astfel încât să permită identificarea zonelor cu risc de fraudă și a
reacțiilor adecvate. După caz, se vor înființa grupuri de colaborare în rețea,
precum și instrumente informatice speciale pentru analizarea cazurilor de
fraudă legate de programul Fiscalis 2020.
3.           IMPACTUL FINANCIAR ESTIMAT AL
PROPUNERII/INIȚIATIVEI 
3.1.        Rubrica (rubricile) din
cadrul financiar multianual și linia bugetară (liniile bugetare) de cheltuieli
afectată (afectate) 
·      Linii bugetare de cheltuieli existente 
În ordinea rubricilor
din cadrul financiar multianual și a liniilor bugetare.
 Rubrica din cadrul financiar multianual || Linia bugetară || Tipul cheltuielilor || Contribuție 
 Numărul [Descriere…...…...….] || Dif./ Nedif. ([47]) || Țări AELS[48] || Țări candidate[49] || Țări terțe || În sensul articolului 18 alineatul (1) litera (aa) din Regulamentul financiar 
   ||   ||   ||   ||   ||   ||   
·      Noile linii bugetare a căror creare se solicită 
În ordinea rubricilor din cadrul financiar multianual și
a liniilor bugetare.
 Rubrica din cadrul financiar multianual || Linia bugetară || Tipul cheltuielilor || Contribuție 
 Număr [Rubrica ….…] || Dif./ Nedif. || Țări AELS || Țări candidate || Țări terțe || În sensul articolului 18 alineatul (1) litera (aa) din Regulamentul financiar 
   ||   ||   ||   ||   ||   ||   
 1 || 14.04.04 – Fiscalis 2020 || Dif. || NU || DA || NU || NU 
 1 || 14.01.04.05 Fiscalis 2020 – Cheltuieli de gestionare administrativă || Nedif. || NU || NU || NU || NU 
3.2.        Impactul estimat asupra
cheltuielilor[50]
3.2.1.     Sinteza impactului estimat
asupra cheltuielilor 
Costurile legate de eventuala introducere a unui
nou sistem informatic european, în cazul în care acest lucru va fi necesar, în
scopul punerii în aplicare a propunerii privind taxa pe tranzacțiile financiare
(TTF) nu sunt incluse în bugetul programului Fiscalis 2020, având în vedere
stadiul incipient al procesului de adoptare a propunerii respective.
Milioane EUR (3 zecimale)
 Rubrica din cadrul financiar multianual: || 1 || Creștere inteligentă și favorabilă incluziunii 
 DG: TAXUD ||   ||   || Anul 2014 || Anul 2015 || Anul 2016 || Anul 2017 || Anul 2018 || Anul 2019 || Anul 2020 || Anul 2021-2023 || TOTAL 
  Credite operaționale ||   ||   
 14.0404 – Fiscalis 2020 || Angajamente || (1a) || 33,310 || 33,310 || 33,310 || 33,410 || 33,410 || 33,410 || 33,510 ||   || 233,670 
 Plăți || (2a) ||  9,327 || 24,316 || 27,647 || 30,007 || 30,052 || 30,062 || 30,097 || 52,162 || 233,670 
 Credite cu caracter administrativ finanțate  din bugetul anumitor programe[51] ||   ||   
 14.010405 ||   || (3) || 0,100 || 0,100 || 0,100 || 0,100 || 0,100 || 0,100 || 0,100 ||   || 0,700 
 TOTAL credite pentru DG TAXUD || Angajamente || =1+1(a)+3 || 33,410 || 33,410 || 33,410 || 33,510 || 33,510 || 33,510 || 33,610 ||   || 234,370 
 Plăți || =2+2(a)+3 ||  9,427 || 24,416 || 27,747 || 30,107 || 30,152 || 30,162 || 30,197 || 52,162 || 234,370 
  TOTAL credite operaționale || Angajamente || (4) || 33,310 || 33,310 || 33,310 || 33,410 || 33,410 || 33,410 || 33,510 ||   || 233,670 
 Plăți || (5) ||  9,327 || 24,316 || 27,647 || 30,007 || 30,052 || 30,062 || 30,097 || 52,162 || 233,670 
  TOTAL credite cu caracter administrativ finanțate din bugetul anumitor programe || (6) || 0,100 || 0,100 || 0,100 || 0,100 || 0,100 || 0,100 || 0,100 ||   || 0.700 
 TOTAL credite la RUBRICA 1 din cadrul financiar multianual || Angajamente || =4+ 6 || 33,410 || 33,410 || 33,410 || 33,510 || 33,510 || 33,510 || 33,610 ||   || 234,370 
 Plăți || =5+ 6 ||  9,427 || 24,416 || 27,747 || 30,107 || 30,152 || 30,162 || 30,197 || 52,162 || 234,370 
 Rubrica din cadrul financiar multianual: || 5 || „Cheltuieli administrative” 
Milioane EUR (3 zecimale)
   ||   ||   || Anul 2014 || Anul 2015 || Anul 2016 || Anul 2017 || Anul 2018 || Anul 2019 || Anul 2020 || TOTAL 
 DG: TAXUD || 
  Resurse umane || 4,973 || 4,973 || 4,973 || 4,973 || 4,973 || 4,973 || 4,973 || 34,811 
  Alte cheltuieli administrative || 0,220 || 0,220 || 0,220 || 0,220 || 0,220 || 0,220 || 0,220 || 1,540 
 TOTAL DG TAXUD ||   || 5,193 || 5,193 || 5,193 || 5,193 || 5,193 || 5,193 || 5,193 || 36,351 
 TOTAL credite la RUBRICA 5 din cadrul financiar multianual || (Total angajamente = Total plăți) || 5,193 || 5,193 || 5,193 || 5,193 || 5,193 || 5,193 || 5,193 || 36,351 
   ||   ||   || Anul 2014 || Anul 2015 || Anul 2016 || Anul 2017 || Anul 2018 || Anul 2019 || Anul 2020 || Anul 2021-2023 || TOTAL 
 TOTAL credite la RUBRICILE 1 - 5 din cadrul financiar multianual || Angajamente || 38,603 || 38,603 || 38,603 || 38,703 || 38,703 || 38,703 || 38,803 ||   ||  270,721 
 Plăți || 14,620 || 29,609 || 32,940 || 35,300 || 35,345 || 35,355 || 35,390 || 52,162 ||  270,721 
Impactul
estimat asupra creditelor operaționale 
–     
Propunerea implică utilizarea de credite
operaționale, conform explicațiilor de mai jos:
Credite de angajament în milioane EUR (cu 3 zecimale)
 Obiective și realizări   ò ||   ||   || 2014 || 2015 || 2016 || 2017 || 2018 || 2019 || 2020 || TOTAL 
 REALIZĂRI 
 Tipul realizării[52] || Costul mediu al realizării || Numărul de realizări || Costuri || Numărul de realizări || Costuri || Numărul de realizări || Costuri || Numărul de realizări || Costuri || Numărul de realizări || Costuri || Numărul de realizări || Costuri || Numărul de realizări || Costuri || Număr total de realizări || Costuri totale 
 Obiectivul specific: îmbunătățirea funcționării sistemelor de impozitare, în special prin cooperarea dintre țările participante, administrațiile fiscale ale acestora, funcționarii lor și experții externi. 
 Consolidarea capacităților IT || Numărul de contracte IT ||   || Aproximativ 20 ||  23,450 ||   ||  23,450 ||   ||  23,450 ||   ||  23,450 ||   ||  23,450 ||   ||  23,450 ||   ||  23,450 ||   ||  164,150 
 Acțiuni comune || Numărul de evenimente organizate ||   || Aproximativ 260 ||  8,550 ||   ||  8,550 ||   ||  8,550 ||   ||  8,550 ||   ||  8,550 ||   ||  8,550 ||   ||  8,550 ||   ||  59,850 
 Dezvoltarea capacității umane || Numărul de formări ||   || A se confirma ||  1,310 ||   ||  1,310 ||   ||  1,310 ||   ||  1,410 ||   ||  1,410 ||   ||  1,410 ||   ||  1,510 ||   ||  9,670 
   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 COSTURI TOTALE ||   ||   ||   || 33,310 ||   || 33,310 ||   || 33,310 ||   || 33,410 ||   || 33,410 ||   || 33,410 ||   || 33,510 ||   || 233,670 
3.2.2.     Impactul estimat asupra
creditelor cu caracter administrativ
3.2.2.1.  Sinteză 
–     
Propunerea implică utilizarea de credite
administrative, conform explicațiilor de mai jos:
Milioane EUR (3
zecimale)
   || Anul 2014 || Anul 2015 || Anul 2016 || Anul 2017 || Anul 2018 || Anul 2019 || Anul 2020 || TOTAL 
 RUBRICA 5 din cadrul financiar multianual ||   ||   ||   ||   ||   ||   ||   ||   
 Resurse umane || 4,973 || 4,973 || 4,973 || 4,973 || 4,973 || 4,973 || 4,973 || 34,811 
 Alte cheltuieli administrative || 0,220 || 0,220 || 0,220 || 0,220 || 0,220 || 0,220 || 0,220 || 1,540 
 Subtotal RUBRICA 5 din cadrul financiar multianual || 5,193 || 5,193 || 5,193 || 5,193 || 5,193 || 5,193 || 5,193 || 36,351 
 În afara RUBRICII 5[53] din cadrul financiar multianual ||   ||   ||   ||   ||   ||   ||   ||   
 Resurse umane || p.m. || p.m. || p.m. || p.m. || p.m. || p.m. || p.m. || p.m. 
 Alte cheltuieli de natură administrativă || p.m. || p.m. || p.m. || p.m. || p.m. || p.m. || p.m. || p.m. 
 Subtotal în afara RUBRICII 5 din cadrul financiar multianual || p.m. || p.m. || p.m. || p.m. || p.m. || p.m. || p.m. || p.m. 
 TOTAL || 5,193 || 5,193 || 5,193 || 5,193 || 5,193 || 5,193 || 5,193 || 36,351 
3.2.2.2.   Necesarul de resurse umane
estimat 
–     
Propunerea implică utilizarea de resurse umane,
conform explicațiilor de mai jos:
Estimarea trebuie exprimată în valoare
întreagă (sau cel mult cu o zecimală)
   || Anul 2014 || Anul 2015 || Anul 2016 || Anul 2017 || Anul 2018 || Anul 2019 || Anul 2020 
  Posturi din schema de personal (posturi de funcționari și de agenți temporari) 
 14 01 01 01 (la sediu și în birourile de reprezentare ale Comisiei) || 32 || 32 || 32 || 32 || 32 || 32 || 32 
 14 01 01 02 (în delegații) || p.m. || p.m. || p.m. || p.m. || p.m. || p.m. || p.m. 
 14 01 05 01 (cercetare indirectă) || p.m. || p.m. || p.m. || p.m. || p.m. || p.m. || p.m. 
 10 01 05 01 (cercetare directă) || p.m. || p.m. || p.m. || p.m. || p.m. || p.m. || p.m. 
  Personal extern (în echivalent normă întreagă: ENI)[54] 
 14 01 02 01 (AC, INT, AT, END din „pachetul global”) || 9 || 9 || 9 || 9 || 9 || 9 || 9 
 14 01 02 02 (AC, INT, JED, AL și END în delegații) || p.m. || p.m. || p.m. || p.m. || p.m. || p.m. || p.m. 
 14 01 04 05 [55] || - la sediu[56] || p.m. || p.m. || p.m. || p.m. || p.m. || p.m. || p.m. 
 - în delegații || p.m. || p.m. || p.m. || p.m. || p.m. || p.m. || p.m. 
 14 01 05 02 (AC, INT, END – în cadrul cercetării indirecte) || p.m. || p.m. || p.m. || p.m. || p.m. || p.m. || p.m. 
 10 01 05 02 (AC, INT, END - în cadrul cercetării directe) || p.m. || p.m. || p.m. || p.m. || p.m. || p.m. || p.m. 
 Alte linii bugetare (a se preciza) || p.m. || p.m. || p.m. || p.m. || p.m. || p.m. || p.m. 
 TOTAL || 41 || 41 || 41 || 41 || 41 || 41 || 41 
14 este domeniul de politică sau titlul din
buget în cauză.
Necesarul de resurse
umane va fi acoperit de efectivele de personal ale DG-ului în cauză alocate
deja gestionării acțiunii și/sau realocate intern în cadrul DG-ului,
completate, după caz, prin resurse suplimentare ce ar putea fi alocate DG-ului
care gestionează acțiunea în cadrul procedurii de alocare anuală și în lumina
constrângerilor bugetare.
Descrierea sarcinilor
care trebuie efectuate:
 Funcționari și agenți temporari || Activități de gestionare a programului stricto sensu[57] și activități de punere în aplicare a programului, de exemplu studii, activități de dezvoltare, întreținere și exploatare a sistemelor informatice europene 
 Personal extern || Asistență pentru activitățile de punere în aplicare a programului, de exemplu studii, activități de dezvoltare, întreținere și exploatare a sistemelor informatice europene 
3.2.3.     Compatibilitatea cu cadrul
financiar multianual actual 
–     
Propunerea este compatibilă cu cadrul financiar
multianual pentru 2020.
3.2.4.     Participarea terților la
finanțare 
–     
Propunerea nu prevede cofinanțare din partea
terților. 
3.2.5.     Impactul estimat asupra
veniturilor
–     
Propunerea are un impact financiar potențial
limitat asupra veniturilor: în cazul aplicării sancțiunilor (menționate la
articolul 13), acestea vor fi înscrise în buget ca venituri generale la bugetul
UE
[1]               COM(2011) 500 final din 29 iunie 2011, Un buget pentru
Europa 2020.
[2]               COM(2010) 2020 final din 3 martie 2010: O strategie
europeană pentru o creștere inteligentă, durabilă și favorabilă incluziunii.
[3]               Evaluare
intermediară a programului Fiscalis 2013: http://ec.europa.eu/taxation_customs/resources/documents/common/publications/studies/fiscalis2013_mid_term_report_en.pdf
[4]               DELOITTE,
Viitoarea arhitectură comercială a modelului de uniune vamală și de cooperare
în domeniul fiscal în Europa. 
[5]               Minuta
celei de-a noua reuniuni a Comitetului Fiscalis din 3 mai 2011
[6]               Puncte de conexiune Vamă și Impozitare luate împreună
[7]               COM(2012) 388 final.
[8]               Denumite anterior sistemele de informații transeuropene
[9]               JO L 55, 28.2.2011, p. 13.
[10]             The Evaluation Partnership, evaluare intermediară a
programului Vamă 2013, pp. 72 - 80
RAMBOLL, evaluare intermediară a programului Fiscalis 2013, paragrafele 268 -
305.
[11]             COM(2011) 398 final din 29 iunie 2011.
[12]             COM(2011) 706 final din 9 noiembrie 2011.
[13]             COM(2010) 245 Final/2, O agendă digitală pentru
Europa.
[14]             COM(2010) 546 din 6 octombrie 2010, inițiativa
europeană emblematică 2020 „O Uniune a inovării”.
[15]             COM(2010) 682 din 23 noiembrie 2010, O agendă pentru
noi competențe și noi locuri de muncă.
[16]             COM(2010) 614, inițiativa europeană emblematică 2020
„O politică industrială integrată”.
[17]             COM(2011) 0206 final.
[18]             JO C , , p. .
[19]             Trimitere la evaluarea sau evaluările intermediare/finale.
[20]             COM(2010) 2020.
[21]             JO L 84, 31.3.2010, p. 1.
[22]             COM(2004) 373.
[23]             [De completat]
[24]             COM(2010) 700.
[25]             JO L 55, 28.2.2011, p.13.
[26]             JO L 330, 15.12.2007, p.1.
[27]             JO L 347, 11.12.2006, p.1.
[28]             JO L 316, 31.10.1992, p.21.
[29]             JO L 176, 5.7.2011, p.24.
[30]             JO L 283, 31.10.2003, p. 51.
[31]             JO L 84, 31.3.2010, p. 1.
[32]             JO L 292, 15.11.1996, p. 2.
[33]             ABM (Activity Based Management): gestionarea pe
activități – ABB (Activity Based Budgeting): stabilirea bugetului pe
activități.
[34]             Astfel cum sunt menționate la articolul 49 alineatul (6)
litera (a) sau (b) din Regulamentul financiar.
[35]             COM(2010) 2020 final din 3 martie 2010: O strategie
europeană pentru o creștere inteligentă, durabilă și favorabilă incluziunii.
[36]             COM(2010) 245 Final/2, O agendă digitală pentru
Europa.
[37]             COM(2010) 546 din 6 octombrie 2010, inițiativa
europeană emblematică 2020 „O Uniune a inovării”.
[38]             COM(2010) 614, inițiativa europeană emblematică 2020
„O politică industrială integrată”.
[39]             COM(2011) 0206 final.
[40]             Puncte de conexiune Vamă și Fiscalitate luate împreună
[41]             COM(2005) 124 din 6 aprilie 2005, cu un buget de
745 milioane EUR în cadrul financiar 2007-2013.
[42]             Explicațiile privind modurile de gestionare, precum și
trimiterile la Regulamentul financiar sunt disponibile pe site-ul BudgWeb: http://www.cc.cec/budg/man/budgmanag/budgmanag_en.html
[43]             Astfel cum sunt menționate la articolul 185 din
Regulamentul financiar.
[44]             Profunzimea controalelor – nivelul trei: control cu
referire la informații complet independente care coroborează faptele.
[45]             Profunzimea controalelor – nivelul patru: control cu
referire la și care include accesul la documentația de bază care este
disponibilă în stadiul procesului în cauză.
[46]             Costul este compus din numărul ENI care efectuează
controalele înmulțit cu media costurilor de personal, cheltuielile legate de
auditurile externe și cheltuielile legate de întreținerea sistemului ART.
[47]             Dif. = credite diferențiate / Nedif. = credite
nediferențiate.
[48]             AELS: Asociația Europeană a Liberului Schimb. 
[49]             Țările candidate și, după caz, țările potențial candidate
din Balcanii de Vest.
[50]             Cheltuielile sunt exprimate în prețuri curente.
[51]             Asistență tehnică și/sau administrativă și cheltuieli de
sprijin pentru punerea în aplicare a programelor UE și/sau a acțiunilor UE
(fostele linii „BA”), cercetare indirectă și cercetare directă.
[52]             Realizările se referă la produsele și serviciile care vor
fi furnizate (de ex.: numărul de schimburi de studenți finanțate, numărul de km
de străzi construiți etc.).
[53]             Asistență tehnică și/sau administrativă și cheltuieli de
sprijin pentru punerea în aplicare a programelor și/sau a acțiunilor UE
(fostele linii „BA”), cercetare indirectă și cercetare directă.
[54]             AC = agent contractual; INT = personal pus la dispoziție
de agenți de muncă temporară („Intérimaire”); JED= „Jeune Expert en
Délégation” (expert tânăr în delegații); AL = agent local; END= expert
național detașat. 
[55]             Sub plafonul pentru personal extern din credite
operaționale (fostele linii „BA”).
[56]             În special pentru fonduri structurale, Fondul european
agricol pentru dezvoltare rurală (FEADR) și Fondul european pentru pescuit
(FEP).
[57]             Numărul de posturi implicate în activități de gestionare a
programului stricto sensu este limitat la 18.